አቶ ኤርሚያስ አመልጋ ለአክሰስ ሪል ስቴት መፍትሔ ለመስጠት መንግሥት ዕድሉን እንዲሰጣቸው ጠየቁ
በ2001 ዓ.ም. ለተቋቋመውና ላለፉት አራት ዓመታት በተለያዩ ምክንያቶች የሥራ እንቅስቃሴውን አቁሞ ለሚገኘው አክሰስ ሪል ስቴት አክሲዮን ማኅበር መፍትሔ ለመስጠት፣ የማኅበሩ መሥራች አቶ ኤርሚያስ አመልጋ መንግሥት ዕድሉን እንዲሰጣቸው በደብዳቤ ጠየቁ፡፡አቶ ኤርሚያስ በግልባጭ ለጠቅላይ ሚኒስትሩ፣ ለጠቅላይ ዓቃቤ ሕግና ለከተማ ልማትና ቤቶች ሚኒስቴር እንዲያውቁት በማድረግ ለንግድ ሚኒስቴር ማክሰኞ ግንቦት 22 ቀን 2009 ዓ.ም. በጻፉት ደብዳቤ እንደገለጹት፣ በአሁኑ ጊዜ የአክሲዮን ማኅበሩ የዳይሬክተሮች ቦርድ የማኅበሩን ሀብቶች በሕጉ መሠረት አስመርምሮ ለአክሲዮን ማኅበሩ አባላት ማሳወቅ አለበት፡፡‹‹ማኅበሩ አስቸኳይ ስብሰባ እንዲጠራ ተደርጎ የምርመራ ውጤቱንና አጠቃላይ የአክሲዮን ማኅበሩ ሀብቶችን ሪፖርት ለጠቅላላ ጉባዔው ማቅረብ አለበት፡፡ አክሲዮን ማኅበሩ ከተለያዩ ወገኖች ጋር የገባቸውን ውሎች ለመተግበር የጊዜ ሰሌዳ፣ ተግባርና ኃላፊነቱን የሚወጣበት የሥራ ዕቅዶች (ፕሮዛሎች) ማቅረብ ይኖርበታል፤›› ሲሉ አቶ ኤርሚያስ በደብዳቤያቸው ገልጸዋል፡፡አክሲዮን ማኅበሩ ተግባርና ኃላፊነቱን የሚወጣበት ሀብት ምንጭና ሁኔታን በዝርዝር ከአክሲዮን ማኅበሩ ባለሀብቶችና ጉዳዩ ከሚመለከታቸው አካላት ጋር በመስማማት እንዲፀና ማድረግ እንዳለበት የገለጹት አቶ ኤርሚያስ፣ ከማኅበሩ ጋር ውል የገቡ ዜጎች መብትና ጥቅም እንዲረጋገጥ ማድረግ እንዳለበትም አስረድተዋል፡፡ አክሲዮን ማኅበሩ ከላይ የተገለጹትን ማድረግ የሚችለው የሚመለከታቸው የመንግሥት አካላት ክትትልና ቁጥጥር ሲያደርጉ ብቻ መሆኑንም አክለዋል፡፡ ለሕዝብ ጥቅም ሲባል አዲስ የቦርድ አመራር እንዲመረጥና የሕዝብ መብቶችና ጥቅሞች እንዲከበሩ መንግሥት የሚቻለውን ሁሉ እንዲያደርግ ጠይቀዋል፡፡የሕዝብ መብትና ጥቅም የመንግሥት ጉዳዮች በመሆናቸው፣ መንግሥት በአክሲዮን ማኅበሩ ላይ በብዛትና በስፋት የታዩትን ችግሮች ለመቅረፍ እንዲቻል ክትትልና ድጋፍ ማድረግ እንዳልበትም አቶ ኤርሚያስ ገልጸዋል፡፡ በተለይ በንግድ ዘርፍ በኩል ሕግ አዘጋጅቶ በመድረክ በማስተዋወቅ ላይ የሚገኘውና ኃላፊነትም ያለበት ንግድ ሚኒስቴር መሆኑን የጠቆሙት አቶ ኤርሚያስ፣ ለሕዝብ ጥቅም ሲባል በአክሰስ ሪል ስቴት አክሲዮን ማኅበር ዙሪያ ከወትሮው በተለየ ሁኔታ ድጋፍና ክትትል እንዲያደርግ ጠይቀዋል፡፡ የማኅበሩ አመራር ይህንን ማድረግ ካልቻለ እሳቸው በጉዳዩ ላይ ትኩረት በመስጠት በኃላፊነት፣ ተጠያቂነትና በቂ የዋስትና መብት በመስጠት ሙሉ ኃላፊነት ለመሸከም ዝግጁ መሆናቸውን አስረድተዋል፡፡ ዝርዝር ዕቅዶቻቸውንና የጊዜ ሰሌዳ ጭምር ማቅረብ እንደሚችሉ ገልጸው የመፍትሔ ሐሳባቸውን ጠቁመዋል፡፡እንደ አቶ ኤርሚያስ ገለጻ፣ በሪል ስቴቱ ላይ የደረሰውን ችግር ለመቅረፍ ከትልቅ የውጭ ኢንቨስተር ጋር ስምምነት ላይ ደርሰዋል፡፡ ኢንቨስተሩ የራሱን ፋይናንስና የሥራ ተቋራጭ ይዞ ይመጣል፡፡ የማኅበሩን ማኔጅመንት ተረክቦ እንደሚሠራና ቤት ገዢዎች ተጨማሪ ክፍያ እንደማይጠየቁ አስታውቀዋል፡፡ አክሲዮናቸውን መሸጥ የሚፈልጉ ባለአክሲዮኖች ያለምንም ቅድመ ሁኔታ በድርድር መሸጥ እንዲችሉ እንደሚያደርጉም አቶ ኤርሚያስ ለሚኒስቴሩ ገልጸዋል፡፡አሁን በሥራ ማስኬጃ ዕጦት ተዘግቶ የሚገኘውን የአክሰስ ሪል ስቴት ጽሕፈት ቤት በራሳቸው ወጪ ከፍተውና የሰው ኃይል ቀጥረው የሥራ እንቅስቃሴውን ለማስጀመር ዝግጁ መሆናቸውን፣ ማንኛውንም የሚያስፈልገውን ነገር በማድረግ ለቤት ገዢዎች የገቡትን ውል በመፈጸም፣ ሠርተው ለማስረከብ መዘጋጀታቸውን ገልጸዋል፡፡ ‹‹የድርጅቱ ባለአክሲዮኖች የከፍተኛ ትርፍ ተከፋይ ለማድረግ፣ የቤት ገዥዎችን ትክክለኛና ተገቢ ቅሬታ ለመካስ፣ የእኔንና የድርጅቴን ስምና ክብር ለማደስ ይቻለኝ ዘንድ ዕድሉ እንዲሰጠኝ ሚኒስቴር መሥሪያ ቤቱን በታላቅ አክብሮት እጠይቃለሁ፤›› ብለዋል፡፡መንግሥት አክሲዮን ማኅበሩ አሁን ያለበትን የተዛባና የተቆላለፈ ሁኔታ በአዲስ ዓይን ተመልክቶ ለአንዴና ለመጨረሻ ያሉትን አማራጮች አመዛዝኖ ተገቢውን አቅጣጫ በማስያዝ፣ ድጋፍና ክትትል በማድረግ ለውጤት እንዲበቃና የሕዝብ፣ የመንግሥት፣ የባለድርሻዎች መብቶችና ጥቅሞች እንዲከበሩና እንዲተገበሩ እንዲያደርጉ እንዲረዳቸው አቶ ኤርሚያስ ግንቦት 22 ቀን 2009 ዓ.ም. በጻፉት ደብዳቤ ጠይቀዋል፡፡ ከ2001 ዓ.ም. እስካሁን ድረስ አክሲዮን ማኅበሩ ያከናወናቸውን፣ እሳቸው ያበረከቷቸውን አስተዋጽኦዎች፣ የደረሱ ችግሮችና ውጣ ውረዶችን ጭምር በደብዳቤያቸው አሳውቀዋል፡፡አክሰስ ሪል ስቴት ኩባንያ በ2001 ዓ.ም. በ634 ባለአክሲዮኖች በ34 ሚሊዮን ብር ካፒታል ነው የተቋቋመው፡፡ የመኖሪያ ቤቶች ለመገንባት ባወጣው ፈቃድ መሠረት በአዲስ አበባ ከተማ በሊዝና የግለሰብ ይዞታ የሆኑ ነባር መሬቶችን አብሮ በማልማትና በመግዛት በተለያዩ ሥፍራዎች ሳይቶች አቋቁሟል፡፡ ከቤት ገዥዎች ጋር በመዋዋልም የግንባታ ጊዜና ርክክቦችን፣ እንዲሁም ክፍያዎችን በተመለከተ የተለያዩ ተግባራትን ቢያከናውንም፣ ከ2004 ዓ.ም. ጀምሮ የሽያጭ ውሎች ባለመከበራቸው ችግሮች ተፈጥረዋል፡፡ የቤቶቹ ግንባታም እስካሁን ተጓቷል፡፡ ከሁለት ሺሕ በላይ ቤት ገዥዎችም ለእንግልት ተዳርገዋል፡፡ አክሰስ ሪል ስቴት ከ1.4 ቢሊዮን ብር በላይ ከገዥዎች ለተሰበሰበ ገንዘብ ኃላፊነት ስላለበት፣ የአክሲዮን ማኅበሩ የዳይሬክተሮች ቦርድ የአክሲዮን ማኅበሩን ሀብቶች አስመርምሮ ለማኅበሩ አባላት ማሳወቅ አለበት ያሉት አቶ ኤርሚያስ፣ ቤት ገዥዎች ተጨማሪ ክፍያ ሳይፈጽሙ ከትልቅ የውጭ ኢንቨስተር ጋር በተደረሰው ስምምነት መሠረት መፍትሔ እሰጣለሁ ብለዋል፡፡ ለዚህም መንግሥት ዕድሉን ይሰጠኝ ሲሉ ጠይቀዋል፡፡